钦定古今图书集成/方舆汇编/职方典/第1324卷 > 《西清书院记》倪宗正
## 钦定古今图书集成/方舆汇编/职方典/第1324卷 > 《西清书院记》倪宗正

《自记》曰：“府治西旧有寺曰崇福，俗曰西山。前守林崇
正黜邪，毁而去之，独留禅堂翼房，宴集游息。岁久阶
墀塌没，人迹希至。予造观焉，见基址方正，襟抱明广，
诚宴集游息佳处，高人朗士求之而不可得，乃弃于
无用，后人责也。遂分命庶工，缀蓬轩，平蔬圃，列嘉树，
导清流，兹堂景物之胜，增美加丽。或曰：‘此非理所先
也’。”予以居官致理者，有宴集游息之处，亦足以养其
清明纯粹之气，使琐琐于簿书期会之间，则气先淆
矣。事几民隐，不能兼照，其何以应变而成务哉？故文
王之圣，必有灵台，而宴集游息固不可以翫愒淫嫚
者少之也。然兹堂也久矣，非昔之堂也，而人犹曰西
山寺，是实是而名非，遂易曰“西清书院”，西言方，清言
地也；书院，明示所崇前守之意也。